
Sérelemdíj vagy nem vagyoni kártérítés?

Munkám során a magyar joggyakorlat eddig előzmény nélküli, a 2014. március 15-én hatályba lépett 2013. évi V. törvény ( új Ptk.) által bevezetésre került jogintézményt, a sérelemdíjat kívánom bemutatni, amelynek célja az volt, hogy segítséget nyújtson a jogalkalmazók számára, nem utolsó sorban pedig az, hogy megkönnyítse a bíróságok munkáját. Ennek ellenére, mint ahogy az általában minden módosításról elmondható, ezek más, új problémákat is felvetnek.
Választásom azért esett éppen erre a témára, mert úgy gondolom, hogy mivel a gyakorlatban egy még alkalmazott bírói gyakorlattal egyáltalán nem rendelkező, kiforratlan jogintézménnyel –a továbbiakban ismertetésre kerülő sérelemdíjjal– kapcsolatos bármely tanulmány akár hiánypótló jellegű írásként szolgálhat a „jogásztársadalom” számára. Véleményem szerint fontos, hogy rávilágítsunk a várható eredményekre, esetleges problémákra, hogy a már most látható vitás kérdések felvetésre kerüljenek, hiszen egy téma csakis ebben az esetben lehet komplex. Éppen azért tartom elengedhetetlennek –az előző mondatban felvázolt–, a dolgozat alapjául szolgáló kutatás irányának és tárgykörének meghatározásában leírt főbb irányvonalakra való rámutatást, mert a sérelemdíj az új kódex talán egyik legneuralgikusabb jogintézménye. Ezért jelentett mérvadó szempontot számomra, hogy e tanulmányban elsősorban a sérelemdíjjal, ahhoz kapcsolódóan a személyiségi jogokkal, valamint a sérelemdíjnak a korábbi nem vagyoni kártérítéssel való összehasonlításával foglalkozzak, továbbá célom volt a két jogintézmény főbb különbségeinek felvázolása, amelyek segítségével kívánok rámutatni e jogintézmény által „magával hozott változásokra”. Ez azonban egyáltalán nem könnyű feladat, ugyanis a sérelemdíj talán az új kódex egyik legneuralgikusabb intézménye. Ennek legfőbb oka, hogy nemcsak a bíróságok és a jogászok életében jelent majd lényeges változást, ugyanis –akár közvetve, akár közvetlenül– szinte mindenkit érint majd. Azonban számos élethelyzet megkívánja a jogintézmény létezését, ugyanakkor visszaélésekre is lehetőséget nyújthat.
A sérelemdíj összegének meghatározásakor fontos figyelemmel lennünk arra, hogy nem lehet különbséget tenni a megsértett jogok között, valamint arra is, hogy a személyiségi jogok azonos értéket hordoznak.
Mindezeket azonban nem egy gyakorlott jogász, pusztán csak egy joghallgató szemszögéből nézve tudom és kívánom bemutatni.



